《司马文正公》
宋代·岳珂

道本于身，真积乃全。贯以一诚，虽人实天。元祐之初，帝赉良弼。

匪康其躬，为民而出。龙起于洛，云兴于嵩。有泽其膏，四海之丰。

方其未骧，一念下土。九关虽扃，编此守虎。及其既用，草偃维风。

群贤鳞差，滃然而从。天以诚开，民以诚格。混融流通，何索何获。

有崇南山，太平之基。岩岩具瞻，维公宜之。平生不欺，涵泳浃洽。

心画之作，为天下法。取人以直，持己以谦。岂徒幅笺，二德之兼。

荣光属天，公书在椟。有德有言，温其如玉。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。